CELEX: 32022D0146
Language: lt
Date: 2022-02-01 00:00:00
Title: Komisijos įgyvendinimo sprendimas (ES) 2022/146 2022 m. vasario 1 d. kuriuo pagal Europos Parlamento ir Tarybos reglamento (ES) Nr. 528/2012 3 straipsnio 3 dalį nustatoma, ar produktas, kurio sudėtyje yra alkil (C12-16) dimetilbenzilamonio chlorido, yra biocidinis produktas (Tekstas svarbus EEE)

2022 2 3   
               
               
                  LT
               
               
                  Europos Sąjungos oficialusis leidinys
               
               
                  L 24/133
               
            
         KOMISIJOS ĮGYVENDINIMO SPRENDIMAS (ES) 2022/146
         2022 m. vasario 1 d.
         kuriuo pagal Europos Parlamento ir Tarybos reglamento (ES) Nr. 528/2012 3 straipsnio 3 dalį nustatoma, ar produktas, kurio sudėtyje yra alkil (C12-16) dimetilbenzilamonio chlorido, yra biocidinis produktas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 3 straipsnio 3 dalį,
         kadangi:
         
                     (1)
                  
                  
                     2020 m. liepos 2 d. Danija paprašė Komisijos nuspręsti, ar produktas, kuriame alkil (C12-16) dimetilbenzilamonio chlorido (ADBAC/BKC (C12-C16)) koncentracija yra 2,4 % ir kurį gamintojas Danijoje parduoda kaip ilgalaikio veikimo valiklį, šalinantį apnašų sluoksnius nuo medienos, mūrinių, stogo dangos plokščių, grindinio akmenų ir kitų paviršių (toliau – produktas), yra biocidinis produktas, kaip apibrėžta Reglamento (ES) Nr. 528/2012 3 straipsnio 1 dalies a punkte;
                  
               
                     (2)
                  
                  
                     alkil (C12-16) dimetilbenzilamonio chloridas (ADBAC/BKC (C12-C16)) yra įtrauktas į Komisijos deleguotojo reglamento (ES) Nr. 1062/2014 (2) dėl visų esamų veikliųjų medžiagų sistemingo tyrimo darbo programos II priedą. ADBAC/BKC (C12-C16) yra įtrauktas į peržiūros programą, skirtą, be kitų, ir 2-o tipo produktams, t. y. „dezinfekantams ir algicidams, kurie nėra skirti tiesiogiai naudoti žmonėms ar gyvūnams“, kaip apibrėžta Reglamento (ES) Nr. 528/2012 V priede. Todėl produkto sudėtyje yra veikliosios medžiagos, kaip apibrėžta to reglamento 3 straipsnio 1 dalies c punkte;
                  
               
                     (3)
                  
                  
                     kaip Teisingumo Teismas nusprendė 2019 m. gruodžio 19 d. sprendime byloje C-592/18 Darie (3), „sąvoka „biocidinis produktas“ pagal Reglamento (ES) Nr. 528/2012 3 straipsnio 1 dalies a punktą suprantama plačiai [...]. Tokį platų aiškinimą patvirtina šio reglamento, grindžiamo atsargumo principu, 1 straipsnyje įtvirtintas tikslas užtikrinti „aukštą žmonių ir gyvūnų sveikatos bei aplinkos apsaugos lygį““ (4);
                  
               
                     (4)
                  
                  
                     Teismas taip pat pažymėjo, kad Reglamento (ES) Nr. 528/2012 3 straipsnio 1 dalies a punkto tikslais kvalifikavimas kaip „biocidinio produkto“ yra, be kita ko, siejamas su aplinkybe, kad produktas skirtas „naikinti, sulaikyti, padaryti nekenksmingus bet kokius kenksminguosius organizmus, užkirsti kelią jų poveikiui arba juos kontroliuoti bet kokiais būdais“ (5);
                  
               
                     (5)
                  
                  
                     2019 m. gruodžio 19 d. sprendime byloje C-592/18 Darie Teismas taip pat pabrėžė, kad „plovikliai nėra pašalinti iš Reglamento (ES) Nr. 528/2012 taikymo srities. Be to, kaip matyti, be kita ko, iš Reglamento (EB) Nr. 648/2004 21 konstatuojamosios dalies, produktas gali būti laikomas ir „plovikliu“, kaip jis suprantamas pagal to reglamento 2 straipsnio 1 punktą, ir „biocidiniu produktu“, kaip jis suprantamas pagal Reglamento (ES) Nr. 528/2012 3 straipsnio 1 dalies a punktą“ (6). Bet kuriuo atveju produktas gali būti laikomas biocidiniu produktu, kaip apibrėžta Reglamento (ES) Nr. 528/2012 3 straipsnio 1 dalies a punkte, neatsižvelgiant į tai, ar jis patenka į Reglamento (EB) Nr. 648/2004 (7) taikymo sritį;
                  
               
                     (6)
                  
                  
                     jei to, kad gamintojas teigia, jog produktas yra „valymo“ priemonė, pakaktų padaryti išvadai, jog tas produktas neturi biocidinės paskirties ir todėl nėra biocidinis produktas, Reglamento (ES) Nr. 528/2012 reikalavimus būtų galima lengvai apeiti ir pakenkti jo tikslams. Toks požiūris prieštarautų Teisingumo Teismo pateiktam sąvokos „biocidinis produktas“ aiškinimui. Todėl reikėtų atsižvelgti į visą gamintojo, platintojų ir pardavimo vietose pateiktą informaciją, kad būtų galima įvertinti, ar produktas pateikiamas rinkai pagal biocidinę paskirtį, kaip apibrėžta Reglamento (ES) Nr. 528/2012 3 straipsnio 1 dalies a punkte;
                  
               
                     (7)
                  
                  
                     tai, kad produkte esančių veikliųjų medžiagų koncentracija viršija tam tikrą koncentracijos lygį, praktiškai reiškia, kad produktas leis kontroliuoti vieną ar kelis kenksminguosius organizmus. Todėl tokie koncentracijos lygiai gali būti svarbus rodiklis, kad produktas rinkai pateikiamas pagal biocidinę paskirtį, kaip apibrėžta Reglamento (ES) Nr. 528/2012 3 straipsnio 1 dalies a punkte;
                  
               
                     (8)
                  
                  
                     remiantis Danijos pateikta informacija, produkte veikliosios medžiagos ADBAC/BKC (C12-C16) koncentracija yra 2,4 % ir jį galima naudoti nepraskiestą arba praskiestą 50 %, ir ši koncentracija yra panaši į tos pačios veikliosios medžiagos koncentraciją Nyderlanduose autorizuotuose dumblius pašalinančiuose biocidiniuose produktuose, kai pastarieji prieš naudojant praskiedžiami pagal jų naudojimo instrukcijas;
                  
               
                     (9)
                  
                  
                     remiantis Danijos pateikta informacija, gamintojas produktą apibūdina kaip ilgalaikio veikimo valiklį, šalinantį apnašų sluoksnius nuo medienos, mūrinių, stogo dangos plokščių, grindinio akmenų ir kitų paviršių, ir techninių duomenų lape nurodo, kad produktas turi būti naudojamas tik lauke. Gamintojas taip pat nurodo, kad itin nešvarūs paviršiai, prieš juos apdorojant produktu, pirmiausia turėtų būti nuvalomi naudojant to paties gamintojo ploviklį. Danija taip pat pateikė informaciją, gautą iš platintojo ir internetinių pardavimo vietų. Platintojas teigia, kad produktas sunaikina susiformavusias apnašas ir apsaugo nuo pakartotinio jų susiformavimo. Pasak platintojo, ant paviršiaus gali susiformuoti matomos žalios apnašos arba tamsios dėmės, ypač tose vietose, kurias nuo saulės šiaurinėje pusėje užstoja medžiai ar krūmai ir kuriose yra daug drėgmės. Platintojas nurodo, kad susiformavusios apnašos tiesiogiai nedaro žalos medienai, bet susilieja į didelę vientisą masę, kuri neleidžia pasišalinti drėgmei. Internetinėje pardavimo vietoje yra teigiama, kad produktas turi prevencinį poveikį. Danija taip pat teigė, kad kitoje internetinėje prekybos vietoje produktas priskiriamas prie produktų, kurie skirti medienai, grindimui ir stogams valyti ir kurie apibūdinami kaip turintys tiesioginį poveikį ant paviršių esantiems dumbliams, kategorijos;
                  
               
                     (10)
                  
                  
                     todėl atrodo, kad produktas skirtas nepageidaujamų dumblių, kurie atitinka Reglamento (ES) Nr. 528/2012 3 straipsnio 1 dalies g punkte pateiktą kenksmingojo organizmo apibrėžtį, augimui stabdyti ir kontroliuoti;
                  
               
                     (11)
                  
                  
                     kadangi produkto sudėtyje yra veikliosios medžiagos ir jis skirtas ne tik fiziniu ar mechaniniu būdu kontroliuoti kenksmingąjį organizmą, produktas turėtų būti laikomas biocidiniu produktu, kaip apibrėžta Reglamento (ES) Nr. 528/2012 3 straipsnio 1 dalies a punkte;
                  
               
                     (12)
                  
                  
                     kadangi 2-o tipo produktai, kaip apibrėžta Reglamento (ES) Nr. 528/2012 V priede, apima produktus, naudojamus kaip algicidai, kurie nėra skirti tiesiogiai naudoti žmonėms ar gyvūnams, produktas turėtų būti priskiriamas prie 2-o produktų tipo;
                  
               
                     (13)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Produktas, kuriame veikliosios medžiagos alkil (C12-16) dimetilbenzilamonio chlorido koncentracija yra 2,4 % ir kuris, remiantis gamintojo arba platintojų pateikta informacija, skirtas dumbliams šalinti, laikomas biocidiniu produktu, kaip apibrėžta Reglamento (ES) Nr. 528/2012 3 straipsnio 1 dalies a punkte, ir priskiriamas prie 2-o produktų tipo, apibrėžto to reglamento V priede.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. vasario 1 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 167, 2012 6 27, p. 1.
         
            (2)  2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).
         
            (3)  2019 m. gruodžio 19 d. Teisingumo Teismo sprendimas Darie, C-592/18, ECLI:EU:C:2019:1140.
         
            (4)  Žr. C-592/18, Darie, op. cit., 42 punktą.
         
            (5)  Žr. C-592/18, Darie, op. cit., 32 punktą; taip pat žr. 2021 m. spalio 14 d. Teisingumo Teismo sprendimo Biofa, C-29/20, ECLI:EU:C:2021:843, 26 punktą.
         
            (6)  Žr. C-592/18, Darie, op. cit., 48 punktą.
         
            (7)  2004 m. kovo 31 d. Europos Parlamento ir Tarybos reglamentas (EB) Nr. 648/2004 dėl ploviklių (OL L 104, 2004 4 8, p. 1).